
Text rozhodnutia
Súd: Krajský súd Žilina Spisová značka: 10Co/332/2016 Identifikačné číslo súdneho spisu: 5115218105 Dátum vydania rozhodnutia: 29. 11. 2016 Meno a priezvisko sudcu, VSÚ: JUDr. Amália Paulerová ECLI: ECLI:SK:KSZA:2016:5115218105.1 Uznesenie Krajský súd v Žiline, ako súd odvolací, v senáte zloženom z predsedníčky senátu JUDr. Amálie Paulerovej a členov senátu JUDr. Róberta Urbana a JUDr. Erika Vargu, v právnej veci žalobcu Home Credit Slovakia, a.s., so sídlom Piešťany, Teplická 7434/147, IČO: 36 234 176, zastúpeného Advokátska kancelária GOLIAŠOVÁ GABRIELA s. r. o., so sídlom Trenčín, Piaristická 707/25, IČO: 47 234 679, s adresou pre doručovanie - Teplická 7434/147, Piešťany, proti žalovanému N. W., nar. XX.X.XXXX, bytom G. XXX, o zaplatenie 307,61 eur s príslušenstvom, o späťvzatí žaloby žalobcom v štádiu konania po rozhodnutí okresného súdu takto r o z h o d o l : Späťvzatie žaloby žalobcom p r i p ú š ť a . Rozsudok Okresného súdu Žilina č.k. 25C/288/2015-51 zo dňa 24.11.2015 z r u š u j e a konanie z a s t a v u j e . Žalobca m á voči žalovanému n á r o k na náhradu trov konania v rozsahu 46,92 %. o d ô v o d n e n i e : 1. Okresný súd vo výrokovej časti označeným rozsudkom sčasti vyhovel žalobe žalobcu a uložil žalovanému povinnosť zaplatiť žalobcovi sumu 266,61 eur, kapitalizovaný úrok z omeškania vo výške 4,50 eur, úrok z omeškania 5,05 % zo sumy 266,61 eur od 29.5.2015 do zaplatenia, to všetko do troch dní do právoplatnosti rozsudku. Vo zvyšku žalobcu zamietol. O trovách konania rozhodol tak, že žalovaný je povinný zaplatiť žalobcovi náhradu trov právneho zastúpenia vo výške 37,46 eur a iných trov konania vo výške 8,44 eur , a to do troch dní od právoplatnosti rozsudku. 2. Proti tomuto rozsudku podal v zákonom stanovenej lehote odvolanie žalovaný, ktorý sa domáhal jeho zmeny tak, že žaloba žalobcu bude zamietnutá. Namietal, že „úver“ už uhradil dňa 2.11.2015 vo výške 417,59 eur, ohľadom čoho predkladá doklad o úhrade. Žalobca bol preto povinný vziať žalobu späť. Preto sa nedostavil ani na pojednávanie v určenom termíne. Dodal, že žiada žalobcu o vrátenie 140,65 eur (ako rozdielu medzi ním uhradenou sumou a sumou, ku ktorej bol zaviazaný napadnutým rozsudkom). 3. Žalobca v reakcii na doručené odvolanie žalovaného vzal podaním zo dňa 19.5.2016 svoju žalobu v celom rozsahu späť. Uviedol, že po podaní žaloby žalovaný žalovanú sumu zaplatil. Žaloba teda bola podaná dôvodne, späťvzatie žaloby zapríčinil žalovaný tým, že po podaní žaloby zaplatil žalovanú sumu. Preto navrhol, aby o náhrade trov konania bolo rozhodnuté podľa § 146 ods. 2 O.s.p. Zároveň požiadal, aby mu bol vrátený súdny poplatok v krátenej časti. 4. Podľa § 370 ods. 1 CSP, ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia. Podľa § 370 ods. 2 CSP, súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. 5. Nakoľko k späťvzatiu žaloby žalobcom došlo po tom, čo rozhodol súd prvej inštancie, pričom jeho rozhodnutie dosiaľ (vzhľadom na podanie odvolania žalovaným) nenadobudlo právoplatnosť, bol namieste postup v zmysle vyššie citovaných zákonných ustanovení. 6. Krajský súd vyzval žalovaného, aby sa v lehote 10 dní od doručenia výzvy vyjadril, či súhlasí so späťvzatím žaloby žalobcom, a pre prípad, že s ním nesúhlasí, aby uviedol dôvod nesúhlasu. Žalovaný prevzal predmetnú výzvu dňa 19.10.2016, v určenej lehote, ani neskôr, až do rozhodnutia krajského súdu na ňu nijako nereagoval. Uvedenú nečinnosť žalovaného krajský súd vyhodnotil ako jeho súhlas so späťvzatím žaloby žalobcom. Vzhľadom na splnenie všetkých podmienok krajský súd v zmysle § 370 ods. 1, 2 CSP pripustil späťvzatie žaloby žalobcom. Zároveň zrušil rozsudok okresného súdu a konanie zastavil. 7. O trovách konania rozhodol krajský súd podľa § 256 ods. 1 CSP. Možno súhlasiť s tvrdením žalobcu, že zastavenie konania v dôsledku späťvzatia žaloby dôvodne podanej žalobcom zavinil žalovaný, avšak len sčasti. Okresný súd rozsudkom zo dňa 24.11.2015 vyhovel žalobe žalobcu len sčasti, vo zvyšku ju zamietol. Následne žalobca nepodal proti tomuto rozsudku, čo do zamietajúceho výroku, odvolanie. Na základe uvedeného možno mať na účely rozhodovania o trovách konania za to, že žaloba síce bola podaná dôvodne, avšak len v časti, v ktorej jej okresný súd vyhovel. Vo zvyšku, v ktorom okresný súd žalobu zamietol, bola podaná nedôvodne. Možno dodať, že k späťvzatiu žaloby pristúpil žalobca až v reakcii na odvolanie žalovaného, hoci už skôr musel/mal mať vedomosť o tom, že žalovaný uhradil dlžnú sumu. Zároveň žalovaný, ktorý žalobcovi uhradil viac, než mu bolo uložené neskôr vyhláseným rozsudkom zo dňa 24.11.2015, žiada od žalobcu, aby mu rozdiel vrátil. Vychádzajúc z uvedeného krajský súd priznal žalobcovi voči žalovanému náhradu trov konania v rozsahu čistého úspechu žalobcu v základnom konaní tak, ako ho určil okresný súd v rozsudku zo dňa 24.11.2015, teda 46,92 %. 8. Toto rozhodnutie krajského súdu bolo prijaté hlasovaním v senáte v pomere hlasov 3:0. Poučenie: Proti tomuto uzneseniu dovolanie j e prípustné z dôvodov vymedzených v § 420 CSP. Dovolanie môže podať strana, v ktorej neprospech bolo rozhodnutie vydané, v lehote dvoch mesiacov od doručenia tohto rozhodnutia na súde, ktorý rozhodoval v prvej inštancii. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa rozhodnutie napáda, z akých dôvodov sa rozhodnutie považuje za nesprávne ( dovolacie dôvody) a čoho sa dovolateľ domáha ( dovolací návrh ). Dovolateľ musí byť v dovolacom konaní zastúpený advokátom a dovolanie a iné podania dovolateľa musia byť spísané advokátom. Táto povinnosť neplatí v prípadoch vymedzených v § 429 ods.2 CSP.

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2016:5115218105.1 (dáta aktuálne k 10. 11. 2026). Záväzné je znenie zverejnené súdom.




